Tânăr de 22 de ani, găsit rănit grav într-o pădure din Maramureș. Ar fi fost lovit de un copac tăiat
Poliţiştii din Maramureş au deschis o anchetă, după ce au fost anunţaţi că un tânăr de 22 de ani este inconştient într-o pădure din comuna Libotin. Una dintre ipotezele luate în calcul este aceea că bărbatul a fost lovit de un copac tăiat. Victima a fost preluată de un elicopter şi dusă la spital, potrivit news.ro.
Incidentul a avut loc, joi, în pădurea din comuna Libotin. O persoană a sunat la numărul 112, cerând sprijin şi anunţând că un tânăr de 22 de ani se află în stare de inconştienţă.
Tânărul ar fi fost lovit de un copac tăiat
”Tânărul a fost preluat de un elicopter SMURD şi transportat la Spitalul din Târgu Mureş pentru acordarea de îngrijiri medicale. La faţa locului locului a fost găsit un arbore proaspăt tăiat care, în cădere, posibil să-l fi rănit”, informează oficialii Poliţiei Maramureş.
În urma evenimentului, poliţiştii fac cercetări în cadrul unui dosar penal care vizează comiterea infracţiunii de vătămare corporală din culpă.
Cercetările în acest caz continuă pentru stabilirea cu exactitate a împrejurărilor în care s-a produs incidentul.